Majuro

Majuro adolah ibu kota jo kota tagadang nagara Kapulauan Marshall nan talatak di sabuah atol gadang diantaro 64 pulau di Lautan Pasifik. Lawehnyo hanyo 9,7 kilometer persegi jo punyo laguna salaweh 295 kilometer persegi. Pado hasia sensus tahun 2021, panduduaknyo bajumlah 23.156 jiwa. Iko manjadi pusek pamarentahan, ekonomi, jo budaya nagara. Di atol ko tadapek palabuahan udaro internasional nan punyo panabangan tajadwal ka Hawaii, Nagara Federasi Mikronesia, Kiribati, Guam, Nauru, sarato panabangan domestik.

Atol ko alah diunyi saindaknyo salamo 2.000 tahun dek masyarakaik Austronesia, tamasuak niniak moyang panduduak Marshall moderen. Panggalian arkeologi di kampuang Laura di Majuro manunjuakan adonyo pamukiman sakitar abaik ka-1 M jo rantang pananggalan radiokarbon dari 93 SM hinggo 127 M. Misionaris dari Amerika Sarikaik mandirian sabuah gareja jo sekolah di atol tu pado tahun 1869, sarato pado tahun 1879 badiri sabuah parusahaan jua bali kopra. Kakaisaran Jerman mangklaim atol tu sabagai bagian dari Protektorat Jerman di Kapulauan Marshall pado tahun 1885. Kamudian wilayah tu dirabuik dek Angkatan Lauik Japang pado tahun 1914, wakatu Parang Dunia I. Pasca Parang Dunia II, Kapulauan Marshall diambiak aliah dek Amerika Sarikaik hinggo kamerdekaannyo pado tahun 1979, jo Majuro sabagai ibu kotanyo.

 Rujuakan 

Kategori:Majuro
Kategori:Ibu kota nagara di Oseania
Kategori:Kota di Kapulauan Marshall